# A fogadás Volt az iskolában egy szeplős, ragyás arcú, vörös hajú lány. Csúnyábbat festeni sem igen lehetett volna. A fiúk nagy ívben elkerülték, mert senki sem akarta leégetni magát vele. Ki is röhögte volna őt az egész iskola, sőt még talán az egész város is. Eljött a farsang, és vele a báli szezon. A fiúk fényesre pucolták a csukaorrú cipőjüket – mert, hogy éppen ez volt a divat. A lányok tipegtek tűsarkú cipőikben. (Azóta is őszintén csodálom a nőket, hogyan képesek egyáltalán járni ezekben.) Hogy, hogy nem, valakinek eszébe jutott, hogy a vörös hajút – akit mi rendszeresen paradicsom szőkének becéztünk – szóval, őt kellene megválasztani a bál szépének. Ehhez persze rá is kellett őt venni, hogy egyáltalán eljöjjön a bálba. Aki nem tudná véletlenül, annak mondom el, hogy a bál szépét úgy választották, hogy minden megjelent lány kapott egy számot. A fiúk, pedig egy urnába dobták le a legszebbnek tartott hölgy számát. Aki a legtöbb szavazatot kapta, az lett a bál szépe. Éjfélkor került sor az eredményhirdetésre. Mindannyian izgatottan vártuk, hogy mi lesz. A lányok a feltűnő kíváncsiságunkból valamit megsejtettek és gyanakodva pillantgattak ránk. Aztán ünnepélyes dobpergéssel kezdetét vette az eredményhirdetés. Amikor a lány nevét hitetlenkedve kimondta az egyik zenész, egy pillanatra leírhatatlan csend támadt. A vörös hajú mosolyogva kiment a díjáért, átvette, aztán mintha mi sem volna természetesebb, a hozzá legközelebb álló lánynak adta. Aztán – nem kis meglepetésünkre – hangosan kiáltotta: - Éljen a bál szépe! Ahogy ott állt kipirulva, egyre szebb lett. Kitört a taps. Kirobbant! Ő pedig ott állt mosolyogva, mint az est valódi hőse. Mi szégyenkezve kerültük a tekintetét. Ettől a naptól kezdve, ha leejtett valamit, hárman is ugrottunk, hogy felvegyük és irigyeltük azt, akivel szót váltott. | ## Tartalomjegyzék Elbeszélések Indiántörténet Gladiátorok A fogadás Kergetőzés egy halottal A szer Az autóriasztó bosszúja Versek Vigasztaló szavak Dalban, virágban, fényben Válaszúton A pénz A romlás balladája Idill Áve Mária Egy szál rózsa Bűvölő A félszívűekhez Imádság Szivárvány Hívogató Etűd Isten nagy játékos Kérdés ezredforduló táján Kérdés, amire nincs válasz Az egyetlen szót keresem Prométheusz üzenete Vallomás Apokalipszis most Különös éjszaka Útravaló - féle Egy vak imája az ezredfordulón Merengő Epilógus Színmű Hókuszpókusz (Angyali varázslat)

Címlap

Dr. Rácz J. Zoltán

Dr. Rácz J. Zoltán:

A föld születése

Dr. Rácz J. Zoltán:

Életfa